ΓΡΑΠΤΗ ΕΡΩΤΗΣΗ E-2716/97 υποβολή: Horst Schnellhardt (PPE) προς την Επιτροπή (1 Σεπτεμβρίου 1997)

Θέμα: Έγκριση ραδιοφωνικών εγκαταστάσεων μικρής ισχύος σύμφωνα με το πρότυπο I-ETS 300440

1. Γνωρίζει η Επιτροπή, ότι το Ηνωμένο Βασίλειο και η Γαλλία δεν έχουν αναγνωρίσει το πρότυπο που έχει καθορίσει η Ε.Ε. I-ETS 300440 για ραδιοφωνικές εγκαταστάσεις μικρής ισχύος για μη κρατικές ασύρματες εκπομπές στη συχνότητα ISM;

2. Γνωρίζει περαιτέρω η Επιτροπή, ότι για το λόγο αυτό ευρωπαϊκές επιχειρήσεις στον τομέα του βίντεο και του ραδιοφώνου δεν έλαβαν έγκριση για σύγχρονης τεχνικής ραδιοφωνικά συστήματα στη βρετανική και γαλλική αγορά, παρόλο που τα εν λόγω συστήματα εργάζονται για τη μετάδοση οπτικο-ακουστικών σημάτων στην αποκαλούμενη συχνότητα ISM μεταξύ 2400 - 2483 Ghz, εκπέμπουν σήμα ισχύος κατ' ανώτατο όριο 10mW και ανταποκρίνονται ως εκ τούτου στα πρότυπα I-ETS;

3. Συμφωνεί η Επιτροπή με την άποψη ότι αυτό αντίκειται στις βασικές αρχές της εσωτερικής αγοράς;

Απάντηση του κ.Bangemann εξ ονόματος της Επιτροπής (13 Οκτωβρίου 1997)

Η Επιτροπή έχει επίγνωση των δυσκολιών που απαντώνται για την έγκριση των ραδιοσυσκευών σύμφωνα με το ενδιάμεσο πρότυπο Ι-ETS 300 440 που έχει εκδώσει το Ευρωπαϊκό Ινστιτούτο Τυποποίησης στον τομέα των Τηλεπικοινωνιών (ETSI). Η έκδοση του προτύπου σε επισημότερη μορφή (π.χ. ως ευρωπαϊκού προτύπου) θα απαιτήσει τη μεταφορά του στα εθνικά πρότυπα και αναμένεται ότι θα βελτιώσει την κατάσταση που περιγράφει το Αξιότιμο Μέλος. Πρέπει να σημειωθεί ότι η ζώνη συχνοτήτων ISM κανονικά προορίζεται για βιομηχανικές, επιστημονικές και ιατρικές εφαρμογές. Επιπλέον, τμήμα αυτού του φάσματος συχνοτήτων φαίνεται ότι προορίζεται για στρατιωτικές εφαρμογές στη Γαλλία και για αναγνώριση και ραδιοπαρακολούθηση στο Ηνωμένο Βασίλειο. Πολλές παρόμοιες υποθέσεις που έχουν γνωστοποιηθεί στην Επιτροπή οδήγησαν στην εκπόνηση διαφόρων μέτρων, καταλληλότερων για την αντιμετώπιση του ζητήματος.

Η Ευρωπαϊκή Επιτροπή Ραδιοεπικοινωνιών (ΕΕΡ) της Ευρωπαϊκής Διάσκεψης των Ταχυδρομικών και Τηλεπικοινωνιακών Οργανισμών (CEPT) έχει αναλάβει την εναρμόνιση της χορήγησης ραδιοσυχνοτήτων, απαραίτητων για τη στήριξη της παροχής πανευρωπαϊκών υπηρεσιών ραδιοεπικοινωνιών καθώς και για την ελεύθερη κυκλοφορία των ραδιοτερματικών. Δεδομένου ότι η εφαρμογή των αποφάσεων της ΕΕΡ επαφίεται στις εθνικές τηλεπικοινωνιακές αρχές, η επίδοση του συστήματος αξιολογείται ((Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο για την αξιολόγηση του μηχανισμού αποφάσεων CEPT/ΕΕΡ, COM(95)85 τελικό. )) και παρακολουθείται στενά.

Mόλις εγκρίθηκε ((Οδηγία του Συμβουλίου της 29ης Απριλίου 1991 για την προσέγγιση των νομοθεσιών των κρατών μελών των σχετικών με τον τερματικό εξοπλισμό τηλεπικοινωνιών περιλαμβανομένης και της αμοιβαίας αναγνώρισης της συμμόρφωσης. ΕΕ L 128 της 23.5.1991. )) από την Επιτροπή και υποβλήθηκε στο Συμβούλιο και το Κοινοβούλιο πρόταση νέας οδηγίας για τα τηλεπικοινωνιακά τερματικά, με σημαντικά διευρυμένο πεδίο σε σύγκριση με την προηγούμενη οδηγία 91/263/ΕΟΚ ((Πρόταση οδηγίας του Ευρωπαϊκού Κοινοβουλίου και του Συμβουλίου για συνδεδεμένο τηλεπικοινωνιακό εξοπλισμό και την αμοιβαία αναγνώριση της συμμόρφωσης του εξοπλισμού. COM (97)257 τελικό. )), με την οποία γίνεται δυνατή η καλύτερη κάλυψη των ραδιοτερματικών.

Δεδομένου ότι σημαντικό ποσοστό των συσκευών χαμηλής ισχύος που χρησιμοποιούν ραδιοσυχνότητες θα ήταν δυνατόν να αντιμετωπίζονται με απλό και αποτελεσματικό τρόπο βάσει της οδηγίας 89/336/ΕΟΚ ((Οδηγία του Συμβουλίου της 3ης Μαΐου 1989 για την προσέγγιση των νομοθεσιών των κρατών μελών σχετικά με την ηλεκτρομαγνητική συμβατότητα. ΕΕ L 139 της 23.5.1989. )), εφόσον πληρούν τις απαιτήσεις προστασίας όσον αφορά την ηλεκτρομαγνητική συμβατότητα, η Επιτροπή συνεχώς ενθαρρύνει την ευρύτερη χρήση της εν λόγω οδηγίας και προωθεί την ανάπτυξη εναρμονισμένων προτύπων ικανών να στηρίξουν καλύτερα την εντατική εφαρμογή της. Στο πλαίσιο που αφορά τις συσκευές χαμηλής ισχύος, η Επιτροπή θεωρεί ότι, για τις απλές συσκευές που δεν υπερβαίνουν τα 10 milliwatts και απαιτούν σήμερα έγκριση τύπου σύμφωνα με 15 διαφορετικές διαδικασίες, η εκπόνηση εθνικών σχεδίων κανονισμών κοινοποιήσιμων δυνάμει της οδηγίας 83/189/ΕΟΚ ((Οδηγία του Συμβουλίου της 28ης Μαρτίου 1983 για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών. ΕΕ L 109 της 26.4.1983. )) είναι μάλλον υπερβολική εκτός εάν έχουν προβληθεί πολύ σοβαροί λόγοι.

Η Επιτροπή έχει παρατηρήσει ότι η ταχεία τεχνολογική πρόοδος στον τομέα της μικροηλεκτρονικής, σε συνδυασμό με το ενδιαφέρον των καταναλωτών, έχουν οδηγήσει σε αυξανόμενη χρήση καινοτόμων συσκευών που χρησιμοποιούν ραδιοσυχνότητες για το άνοιγμα των θυρών των αυτοκινήτων ή για τον εξ αποστάσεως έλεγχο διαφόρων ειδών εξοπλισμού. Η Επιτροπή θεωρεί ότι ένας απλουστευμένος τύπος κανονιστικής ρύθμισης όπως αυτός που προβλέπεται στην αναθεώρηση της οδηγίας 91/263/ΕΟΚ, η περαιτέρω πρόοδος στην εναρμόνιση του φάσματος συχνοτήτων και η εκπόνηση εναρμονισμένων προτύπων θα επιτρέψουν την ελεύθερη και χωρίς δυσκολίες διακίνηση των περισσότερων συσκευών χαμηλής ισχύος στη διεθνή αγορά.